Document ID: 32009R0511

KOMISSION ASETUS (EY) N:o 511/2009,
annettu 16 päivänä kesäkuuta 2009,
asetuksesta (EY) N:o 793/2006 poikkeamisesta siltä osin, kun on kyse sen 27 artiklan soveltamisesta vuonna 2009 Ranskan merentakaisissa Guadeloupen ja Martiniquen departementeissa
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon unionin syrjäisimpien alueiden hyväksi toteutettavista maatalousalan erityistoimenpiteistä 30 päivänä tammikuuta 2006 annetun neuvoston asetuksen (EY) N:o 247/2006 (1) ja erityisesti sen 25 artiklan toisen luetelmakohdan,
sekä katsoo seuraavaa:
(1)
Unionin syrjäisimpien alueiden hyväksi toteutettavista maatalousalan erityistoimenpiteistä annetun neuvoston asetuksen (EY) N:o 247/2006 soveltamista koskevista eräistä yksityiskohtaisista säännöistä 12 päivänä huhtikuuta 2006 annetun komission asetuksen (EY) N:o 793/2006 (2) 27 artiklassa säädetään vähennyksistä, joita sovelletaan, jos tukihakemus jätetään myöhässä.
(2)
Ranskan merentakaisissa Guadeloupen ja Martiniquen departementeissa kärsittiin vuoden 2009 alussa usean viikon ajan laajoista yhteiskunnallisista levottomuuksista, jotka estivät normaalin taloudellisen ja hallinnollisen toiminnan. Ne saivat aikaan esimerkiksi postipalvelujen keskeytymisen ja haittasivat suuresti kaikkien talouden toimijoiden liikkuvuutta. Paikallisviranomaisilla on näin ollen ollut erittäin suuria vaikeuksia vastaanottaa ja vahvistaa tukihakemuksia, jotka liittyvät asetuksen (EY) N:o 247/2006 24 artiklan 2 kohdan mukaisesti hyväksytyssä Ranskan ohjelmassa vahvistettuihin paikallistuotantoa koskeviin toimenpiteisiin. Hakemusten jättämisen määräpäivää, joka on asetuksen (EY) N:o 793/2006 25 artiklassa vahvistettu 28 päiväksi helmikuuta, ei ole sen vuoksi pystytty vuonna 2009 noudattamaan näissä kahdessa departementissa todettujen toimintahäiriöiden vuoksi.
(3)
Kyseinen tilanne saattaa vaikuttaa näiden kahden departementin viljelijöiden oikeuteen saada täysimääräisenä se tuki, joka heille normaalisti kuuluisi.
(4)
Kyseisten poikkeuksellisten olosuhteiden vuoksi hakemuksiin, jotka on jätetty viimeistään 31 päivänä maaliskuuta 2009 Guadeloupen ja Martiniquen departementeissa, ei pitäisi vuoden 2009 osalta soveltaa asetuksen (EY) N:o 793/2006 27 artiklassa säädettyjä yhden prosentin vähennyksiä työpäivää kohti eikä poissulkemisia.
(5)
Tämän lykkäyksen ei pitäisi vaikuttaa asetuksen (EY) N:o 793/2006 III osaston III luvussa säädettyihin tarkastustoimiin eikä tukien maksamisen määräaikaan, joka on mainitun asetuksen 29 artiklassa vahvistettu 30 päiväksi kesäkuuta.
(6)
Tässä asetuksessa säädetyt toimenpiteet ovat suorien tukien hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
Poiketen siitä, mitä asetuksen (EY) N:o 793/2006 27 artiklassa säädetään, mainitussa artiklassa säädettyjä vähennyksiä ja poissulkemisia ei sovelleta vuoden 2009 osalta tukihakemuksiin, jotka liittyvät paikallistuotantoa koskeviin toimenpiteisiin ja jotka on jätetty viimeistään 31 päivänä maaliskuuta 2009 Ranskan merentakaisissa Guadeloupen ja Martiniquen departementeissa.
2 artikla
Tämä asetus tulee voimaan päivänä, jona se julkaistaan Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 16 päivänä kesäkuuta 2009.

Labels: 10
18
19
6